
	[bookmark: nev]CSERNYICSKO GYÖRGY ÁBEL
cserigyuri13@gmail.com
Mikroelektronikai és Technológiai Tanszék
BSc, 8. félév
Óbudai Egyetem
Kandó Kálmán Villamosmérnöki Kar
	SZENTGYÖRGYI RITA
[bookmark: _GoBack]rita.szentgyorgyi04@gmail.com
Műszertechnikai és Automatizálási Tanszék
BSc, 8. félév
Óbudai Egyetem
Kandó Kálmán Villamosmérnöki Kar


Témavezető:
	Molnár Zsolt (mat)
adjunktus, OE KVK




Növénybetegségek okozta levélfelszíni elváltozások vizsgálata speciális megvilágítás és számítógépes képfeldolgozás segítségével

Kulcsszavak: képfeldolgozás, klorofil
A jelen dolgozatunk egy nagyobb projekt jól körülhatárolt részfeladatáról szól. A célunk egy olyan rendszer létrehozása, amely növénybetegségek automatizált vizsgálatára alkalmas. A dolgozatunk az ehhez szükséges képfelvevő és feldolgozó beágyazott rendszer építését, fejlesztését, az eddig elkészült prototípus demonstrációját tárgyalja. A legfőbb feladat egy olyan képrögzítő alrendszer kialakítása, amely a növények leveleiről optimális, környezeti zajtól mentes képeket képes készíteni. Céljaink, és így a feladataink is elméleti és gyakorlati elemekből állnak. A képfelvétel elméleti alapjait egy, már létező vizsgálati módszer, a klorofill-lumineszcencia adja, melyet a fejlesztés során a mi igényeink szerint próbálunk megvalósítani, több, különféle hullámhosszú infravörös és ultraibolya LED fényforrással. A módszer lényege, hogy a leveleken lévő beteg területek a speciális megvilágítás hatására a levél egészséges területeitől optikailag elhatárolódnak a levelek zöld színét adó klorofill abszorpciós tulajdonságai miatt –, és az így készült fényképeken egyedileg fejlesztett képfeldolgozó algoritmusokkal egyértelmű kvantitatív méréseket végezhetünk. A mérések során a kiterjedéssel, a formával és a homogenitással kapcsolatos adatok keletkeznek. Az implementáció gyakorlati részében egy OpenCV alapú képfeldolgozó szoftvert és egy Linux-alapú Raspberry Pi beágyazott rendszert (a hozzá tartozó vezérlést is beleértve) tárgyaljuk. Kellő mennyiségű, kvalifikált minta gyűjtésével a mérési rendszert a jövőben egy mintafelismerő szoftverrel lehet bővíteni, mely által kvalitatív mérések is lehetővé válnak. Mindez azt jelenti, hogy nem csak azt tudná kimutatni a rendszer, hogy hol, és mekkora a beteg terület az egészségeshez képest, hanem azt is, hogy mi is pontosan az a betegség, mely a rendellenes területen megjelenik. Az általunk fejlesztett rendszer egy hasznos eszköze lehet mezőgazdasági, növényvédelmi kutatásoknak, ezen felül növényvédő szerek hatékonyságának mérésére is alkalmas lehet. A jelenlegi követelményeket az ATK NÖVI munkatársai jelölték ki számunkra, mint a projekt kezdeményezői. A kutatásunk módszertana irodalomelemzésből, saját kísérletekből, mintagyűjtésből, és műhelymunkából áll. A projektmunkánk jelenlegi stádiumában a képfeldolgozó és képfelvevő rendszer prototípusa készült el, az eddig lefektetett hipotéziseket pedig korlátozott számú mintával igyekeztünk igazolni.



